Petrolprys: Slegte nuus sleep voort in Mei | Netwerk24
Deur Hanlie Stadler 15 April 2019 09:02
Brandstofpryse gaan na verwagting wéér styg in Mei.
Die petrolprys gaan in Mei vir die vierde maand in 'n ry styg – en dit lyk asof dit weer 'n stewige styging gaan wees.
Internasionale brandstofpryse tesame met die rand-dollar-wisselkoers beïnvloed Suid-Afrika se brandstofpryse. Dié twee faktore wissel daagliks en daar lê net minder as twee weke oor voordat Mei se pryse vasgepen word. Dit sal geld vanaf Woensdag 1 Mei.
Motoriste aan die kus betaal nou al R2,07 per liter méér vir 96-oktaan-petrol en R2,12 meer in Gauteng sedert die eerste prysstyging vanjaar, in Februarie.
Dis skrale troos, maar indien die petrolprys met 55c per liter styg, sal dit steeds heelwat goedkoper wees as die duurste petrolprys wat Suid-Afrikaners al beleef het. 95-oktaan-petrol kos nou R16,13 in Gauteng en R14,49 aan die kus, teenoor onderskeidelik R17,08 en R15,49 in Oktober 2018. Indien petrol dus meer as 95c of R1 per liter duurder word, sal dit dié prys ewenaar.
Wat diesel betref, is daar moontlik goeie nuus – die jongste syfers het 'n oorverhaling (moontlike daling) van tussen 4c en 5c per liter.
So 'n klein oorverhaling kan egter maklik in twee weke weggekalwe word.
Die Outomobiel-Assosiasie (AA) sê dis welkome nuus dat paraffien se prys op die vooraand van die winter betreklik stabiel is – met 'n onderverhaling van 1c per liter op die oomblik. Baie Suid-Afrikaanse gesinne gebruik paraffien vir verhitting. "Maar die styging in die petrolprys is rede tot kommer wanneer ons ekonomie reeds in moeilike waters is."